ม็อบ เปลี่ยนเส้นทาง! เคลื่อนขบวนยื่นข้อเรียกร้อง ส่งตรงประธานองคมนตรี
ม็อบ เปลี่ยนเส้นทาง! เคลื่อนขบวนยื่นข้อเรียกร้อง ส่งตรงประธานองคมนตรี
ม็อบ เปลี่ยนเส้นทาง! เคลื่อนขบวนยื่นข้อเรียกร้อง ส่งตรงประธานองคมนตรี
20 ก.ย. 2563

ผู้สื่อข่าวรายงานว่า กลุ่มผู้ชุมนุมบริเวณท้องสนามหลวง ได้เคลื่อนขบวนออกจากพื้นที่ตั้งเมื่อเวลาประมาณ 8.20 น. โดยนายพริษฐ์ ชิวารักษ์ หรือ เพนกวิน แกนนำกลุ่มแนวร่วมธรรมศาสตร์และการชุมนุม ประกาศบนเวทีปราศรัยว่าจะไม่เคลื่อนขบวนไปทำเนียบรัฐบาลตามที่ระบุไว้ก่อนหน้านี้ แต่จะเดินหน้าไปยื่นข้อเรียกร้องของกลุ่มต่อพลเอกสุรยุทธ์ จุลานนท์ ประธานองคมนตรี พร้อมขอให้มวลชนเดินขบวนด้วยสันติวิธี และเมื่อเผชิญหน้ากับเจ้าหน้าที่ตำรวจให้ยิ้มเข้าไว้
“วันนี้เราจะไม่ไปทำเนียบรัฐบาล แต่จะส่งตัวแทนไปยื่นหนังสือกับคนที่เป็นเจ้าของสิ่งนั้น ภารกิจนี้เป็นภารกิจประวัติศาสตร์ ที่ไม่เคยมีใครทำมาก่อน” นายพริษฐ์ กล่าว
ทั้งนี้ หลังจากนั้นกลุ่มผู้ชุมนุมเดินทางออกจากพื้นที่ ขณะที่เจ้าหน้าที่ตำรวจได้ตรึงกำลังด้วยการตั้งแผงเหล็กปิดกั้นเต็มพื้นที่ถนนบริเวณหน้าศาลฎีกา
โดยเป้าประสงค์เพื่อมอบหนังสือยุทธศาสตร์ 3 ข้อ และข้อเรียกร้อง 10 ประการ ให้แก่ พลเอกสุรยุทธ์ จุลานนท์ ประธานองคมนตรี โดยมอบหมายให้ รุ้ง ปนัสยา เป็นตัวแทนแกนนำเข้าพบและมอบหนังสือให้ประธานองคมนตรี
ทั้งนี้ การเดินขบวนไปพบประธานองคมนตรีนี้ เป็นการเปลี่ยนแผนจากเดิมที่ตั้งใจว่าจะมุ่งหน้าสู่ทำเนียบรัฐบาล โดยแกนนำได้ย้ำกับผู้ชุมนุมว่า ให้หลีกเลี่ยงการปะทะกับเจ้าหน้าที่ ที่ตรึงกำลังอยู่ตลอดเส้นทางโดยเด็ดขาด อย่างไรก็ตาม ผู้สื่อข่าวรายงานว่า การ์ดของผู้ชุมนุมได้มีการเตรียมสวมหน้ากากกันแก๊สน้ำตาไว้แล้ว
 
ขณะที่ล่าสุด เมื่อ เวลาประมาณ 09:00 น. หลังจากที่ผู้ชุมนุมเดินทางมาถึงแนวกั้นของเจ้าหน้าที่ตำรวจ ใกล้กับศาลฎีกา ผู้ชุมนุมได้เจรจากับเจ้าหน้าที่เพื่อให้ รุ้ง ปนัสยา เป็นตัวแทนแกนนำ เข้าไปมอบหนังสือถึงประธานองมนตรี โดยการเจรจาผ่านไปได้ด้วยดี เจ้าหน้าที่เปิดทางให้ รุ้ง และตัวแทนแกนนำอีก 2 คน พร้อมสื่อมวลชน ผ่านแนวกั้นเข้าไปด้านในได้
โดยหลังจากผ่านแนวกั้นเข้าไปด้านในแล้ว รุ้ง ปนัสยา ได้เจรจากับ พล.ต.ท.ภัคพงศ์ พงษ์เภตรา ผบช.น. ก่อนที่ ผบช.น. จะเป็นตัวแทนรับมอบหนังสือเปิดผนึก ยุทธศาสตร์ 3 ข้อ และข้อเรียกร้อง 10 ประการ ผ่านไปถึง พลเอก สุรยุทธ์ จุลานนท์ ประธานองคมนตรี
ทั้งนี้ภายหลังเสร็จสิ้นการมอบหนังสือ รุ้ง ปนัสยา ได้ออกมาแจ้งกับผู้ชุมนุมว่า ได้ส่งมอบหนังสือให้ทาง ผบช.น. ในฐานะตำรวจราชองครักษ์ ซึ่งหลังจากนี้ หากมอบหนังสือไปแล้วไม่มีผลตอบรับใดๆ ก็จะต้องเห็นดีกัน